b'\n_START_ARTICLE_\nBerta Bojetu\n_START_SECTION_\n\xc5\xbdivljenje\n_START_PARAGRAPH_\nRodila se je leta 1946 v mariborski dru\xc5\xbeini materi Berti Ober\xc4\x8dkal in o\xc4\x8detu Manuelu Rafanellu Bojetu (Boeta), ki je pri\xc5\xa1el iz Barcelone. Po dokon\xc4\x8dani srednji \xc5\xa1oli v Mariboru je v Ljubljani \xc5\xa1tudirala slavistiko na Pedago\xc5\xa1ki fakulteti v Ljubljani, nekaj let pou\xc4\x8devala, kasneje je vpisala \xc5\xa1e igralstvo na Akademiji za gledali\xc5\xa1\xc4\x8de, re\xc5\xbeijo, film in televizijo (AGRFT). Pri devetnajstih se je poro\xc4\x8dila z Viktorjem Trbov\xc5\xa1kom in rodila h\xc4\x8der Apolonijo Bojetu. Leta 1973 se je poro\xc4\x8dila \xc5\xa1e enkrat, z Zmagom Jelin\xc4\x8di\xc4\x8dem in sta istega leta dobila sina Klemna Jelin\xc4\x8di\xc4\x8da Boeta. Petnajst let je igrala v Lutkovnem gledali\xc5\xa1\xc4\x8du Ljubljana in bila ena izmed ustanoviteljic in igralk Koreodrame, kjer je bila 1984 premierno uprizorjena njena poeti\xc4\x8dna drama Pogovor v hi\xc5\xa1i Karlstein. \xc5\xa0tiri leta kasneje je igra z naslovom Besede iz hi\xc5\xa1e Karlstein iz\xc5\xa1la kot pesni\xc5\xa1ka zbirka. Leta 1995 je napisala in uprizorila igro za otroke Gremo k babici \xe2\x80\x93 Osama, istega leta je v Novi reviji iz\xc5\xa1lo samostojno kraj\xc5\xa1e prozno delo \xc5\xa0ira, ki se tematsko navezuje na celoten avtori\xc4\x8din opus. Igrala je \xc5\xa1e v igri De Profundis ter filmih Prestop (1980), Ljubezen (1984), Ovni in mamuti (1985), Veter v mre\xc5\xbei (1989) in Ko zaprem o\xc4\x8di (1993).\n_START_SECTION_\nLiterarno ustvarjanje\n_START_PARAGRAPH_\nPoezijo je od leta 1976 objavljala v Dialogih, Tribuni in Mentorju, kasneje \xc5\xa1e v Literaturi in Novi reviji. Sledili sta samostojni pesni\xc5\xa1ki zbirki \xc5\xbdabon (1979) in Besede iz hi\xc5\xa1e Karlstein (1988). Zatem je izdala romana Filio ni doma (1990) in Pti\xc4\x8dja hi\xc5\xa1a (1995), ki sta napisana v pesni\xc5\xa1ko privzdignjeni in bogato simbolni govorici. Med letoma 1992 in 1993 je \xc5\xbeivela v Izraelu in sicer v Jeruzalemu. Sin Klemen je po njeni smrti slovenskemu veleposlani\xc5\xa1tvu v Tel Avivu predal okrog 600 njenih knjig.  _NEWLINE_Poezija v obeh pesni\xc5\xa1kih zbirkah je predvsem vezana na ljubezen in erotiko. Njeno umetni\xc5\xa1ko ustvarjanje je vsebinsko, motivno-tematsko in stilno povezano, saj so v obeh pesni\xc5\xa1kih zbirkah motivi, kot so ptice, hi\xc5\xa1a, spolnost, vojaki, de\xc4\x8dek, nasilje, oblast, ki jih uporabi tudi v romanih. V obe zvrsti z motivi izgnanstva, svetopisemskimi religioznimi predmeti in prazniki vpleta svetopisemsko tradicijo. Pesni\xc5\xa1ka govorica iz zbirk \xc5\xbdabon in Besede iz hi\xc5\xa1e Karlstein je prenesena v obe prozni deli, v katerih se ka\xc5\xbee jezikovna izdelanost in bogata simbolna govorica. Tudi problematika obeh romanov je podobna, saj so v ospredju \xc5\xbeenske, problematika \xc4\x8dustev, ljubezen, trpljenje in brezizhodnost._NEWLINE_Maja 2002 je v Mariboru potekal prvi mednarodni simpozij o Berti Bojetu Boeta. Zbornik prispevkov s simpozija je iz\xc5\xa1el leta 2005, uredila ga je Katja Sturm Schnabl.'